Rigel

[duimnael|links|200px|Rigel en die [Newel|refleksienewel IC&nbsp;2118. Rigel B is nie sigbaar nie vanweë die helderheid van die primêre ster.]]

**Rigel**, ook bekend onder sy Bayer-naam, **Beta Orionis** (β&nbsp;Ori, β&nbsp;Orionis), is die helderste ster in die sterrebeeld Jagter (Orion) en die sewende helderste ster aan die naghemel, met ’n skynbare magnitude van 0,13. Dit is eintlik ’n drie- of vierdubbele sterstelsel; die primêre ster (Rigel&nbsp;A) is ’n blou-wit superreus met ’n geraamde ligsterkte van tussen 120&nbsp;000 en 279&nbsp;000 keer dié van die Son, na gelang van die metode wat in die berekening gebruik word. Die waterstof in sy kern is uitgeput en die ster het uitgeswel tot tussen 79 en 115 keer die Son se radius. Dit pulseer van tyd tot tyd en word geklassifiseer as ’n Alpha Cygni-ster.

’n Metgeselster, Rigel&nbsp;B, is 500 keer dowwer as die superreus Rigel&nbsp;A en is net met ’n teleskoop sigbaar. Rigel&nbsp;B is self ’n dubbelster wat uit twee blou-wit hoofreekssterre van spektraaltipe B9V bestaan waarvan die massa na raming onderskeidelik 3,9 en 2,9 keer dié van die Son is. Dit lyk of Rigel&nbsp;B ook ’n baie nabygeleë visuele metgesel, Rigel&nbsp;C, het wat feitlik nes hy lyk.

## Sigbaarheid 
Rigel se skynbare magnitude is 0,13 en dit is die sewende helderste ster buiten die Son. Dit is ’n onreëlmatig pulserende ster met ’n visuele speling van tussen magnitude 0,05 en 0,18. Hoewel Rigel die Bayer-naam "beta" het, is dit feitlik altyd helderder as Alpha Orionis (Betelgeuse). Die ster se spektrum dien sedert 1943 as een van die stabiele ankerpunte waarvolgens ander sterre geklassifiseer word.

Op 12 Desember om middernag en 24 Januarie om 21:00 is Rigel die sigbaarste in die somernaglug van die Suidelike Halfrond en die winternaglug van die Noordelike Halfrond. In die Suidelike Halfrond is dit die eerste helder ster van die Jagter wat sigbaar word.

In sterrenavigasie is Rigel een van die belangrikste sterre omdat dit helder is, asook maklik opspoorbaar en ekwatoriaal, wat beteken dit kan op al die wêreld se oseane gesien word (met uitsondering van streke binne 8° van die Noordpool af).

## Eienskappe 
[duimnael|links|250px|Rigel se plek op die [Hertzsprung-Russell-diagram is bo in die middel.]]
Moravveji en kollegas het Rigel&nbsp;A se helderheid op 120&nbsp;000 keer dié van die Son geraam. Omdat dit helder is en ook deur ’n streek van newelagtigheid beweeg, verlig Rigel verskeie stofwolke naby hom, veral IC&nbsp;2118 (die Heksekopnewel).

Rigel word ook verbind met die Orion-newel wat, hoewel in dieselfde rigting van die Aarde af, amper twee keer so ver van die Aarde af is. Ondanks die groot afstandsverskil, bring ’n projeksie van Rigel se baan deur die ruimte vir sy verwagte ouderdom hom na aan die newel. Daarom word die ster soms geklassifiseer as ’n buitekantse lid van die Orion&nbsp;OB1-assosiasie.

Dit lyk of die metgeselle Rigel&nbsp;Ba, Bb en C almal van dieselfde Klas&nbsp;B-hoofreekssterre met ’n massa van drie tot vier sonmassas is, maar hul eienskappe is nie goed bekend nie.

Die ster se tradisonele naam, "Rigel", kom van die Arabies vir been of voet (van Orion). In 2016 het die Internasionale Astronomiese Unie se sternaamwerkgroep (WGSN) dié naam vir die ster goedgekeur. 

## Verwysings 
## Eksterne skakels 
* ’n Beeld van Rigel by "Astronomy Picture of the Day"
* 15px Hierdie artikel is vertaal uit die Engelse Wikipedia